MPO kroon melkboer van die jaarDean Biggs is as die MPO Nedbank se melkboer van dei jaar aangewys. (Foto: AgriTV/Vimeo) Die Melkprodusente-organisasie en Nedbank se rentmeesterskaptoekennings het vir groot opwinding gesorg toe die wenner uit drie finaliste uit KwaZulu-Natal, die Oos-Kaap en die Wes-Kaap aangewys is. Ná die geleentheid het die wenner met ŉ prysgeld van R40 000 weggestap. “Die MPO is net baie opgewonde om die wenner aan te wys,” sê Fanie Ferreira, uitvoerende hoof van die MPO. “Ons voel geëerd om jaarliks prominensie te verleen aan die room van ons bedryf, aangesien volhoubaarheid een van die vernaamste ankers van ons organisasie is. Ons wil hê melkboere moet eerstehands sien wat hulle op hulle plase kan bereik en ons wil hulle begeester om in die voetspore van hierdie drie topkandidate te volg.” Dean Biggs van Tsitsikamma in die Oos-Kaap is as die wenner aangewys. In die tweede plek was Garth Hume van Riversdal in die Wes-Kaap en in die derde plek Alan en Frances Webster en hul dogter en skoonseun, Jane en Barry Schiever, van Weenen in KwaZulu-Natal. Die drie kandidate het elkeen ŉ besondere storie om te vertel: Dean Biggs Dean Biggs is 24 jaar oud en ŉ vyfdegeslag Biggs-melkboer. Sy familie boer sedert 2002 op die plaas Suiderland in die Tsitsikamma-gebied. Sy passie vir diere en melk is nie die enigste dryfkrag wat hom motiveer om te boer nie. Hy word ook geïnspireer deur sterk familiewaardes om altyd iets in ŉ beter toestand te laat as waarin dit aan jou gegee is. Dean Biggs uit Tsitsikamma in die Oos-Kaap is die MPO se melkboer van die jaar. (Foto: Verskaf) “As ŉ jong boer wou ek tyd op die plaas deurbring om te leer, my vaardighede te verbeter en die familie te help om ons onderneming te laat groei. Suiderland is ŉ droëlandplaas, dus het ons nog altyd volgens volhoubare boerdery- en bewaringspraktyke geboer,” sê Biggs. Garth Hume Die Hume-familie het in 1962 begin boer, hoofsaaklik met merino-skaap. “My oupa Les het sy plaas in die Aberdeen-distrik verkoop en hom in Riversdal gevestig. Hy het in 1984 met 25 koeie begin wat met die hand gemelk is en 200 liter melk per dag aan Nestlé gelewer,” sê Garth. Garth Hume uit Riversdal in die Wes-Kaap het die tweede plek behaal. (Foto: Verskaf) In 1975 het sy pa by sy oupa aangesluit toe die eerste melkmasjien – ŉ agt-punt tandem-melkportaal – geïnstalleer is. Hul koeigetalle het tot 130 aangegroei. Garth se oudste broer, Brian, het in 2001 by die boerdery aangesluit. In 2004 is die melkportaal opgegradeer deur ŉ 32-punt stelsel te installeer waarmee vandag nog gemelk word. Garth, die jongste van drie broers, en sy vrou, Yolandi, het in 2009 by die familieboerdery aangesluit, en Gavin, die jongste broer, was die laaste om in 2012 aan te sluit. Alan en Frances Webster en Jane en Barry Schiever Die Websters en Schievers boer op die plaas Foundation wat in 1990 met minder as 20 jersey-koeie begin het. Dit was die Websters se beleid om regdeur die jaar melkvastestowwe van hoëgehaltekoeie te produseer, want dit is wat die mark vereis. Die Websters het uit die staanspoor deelgeneem aan die melkaantekeningskema, en is ook al as die LNR Meestersuiwelboer van die jaar aangewys, wat een van die talle toekennings is wat hulle al gewen het. Jane en Barry Schiever uit Weenen in KwaZulu-Natal het die derde plek in die MPO se melkboer van die jaar-kompetisie behaal. (Foto: Verskaf) Hulle het by die plaaslike melkmark in Weenen in KwaZulu-Natal, waar hulle met slegs private verkope begin het, later ook kaasproduksie gevoeg en ontwikkel omdat melkkopers nie bereid was om dié klein dorpie by hul roetes in te sluit nie. Die Websters boer tans saam met hul dogter, Jane Schiever, en haar man, Barry. Foundation het tans ’n kudde van sowat 1 200 koeie wat in twee melkerye gemelk word en baie van die koeie is by Jersey SA geregistreer.